钦定古今图书集成/明伦汇编/官常典/第578卷 > 熊绣
## 钦定古今图书集成/明伦汇编/官常典/第578卷 > 熊绣

按《明外史》本传：“绣字汝明，道州人。其先以戍籍，自丰
城徙焉。绣举成化二年进士，授行人。奉使楚府，巡茶
四川，力拒馈遗。擢御史，巡按陕西。左布政于璠以官
帑银馈苑马卿邵进，绣发其罪，璠遁赴京，讦绣挟愤。
帝怒，并下绣吏，谪知清丰，璠进亦除名。久之，凤翔阙
知府，擢绣任之。弘治初，迁山东左参政，进右布政使。”
七年以右副都御史巡抚延绥、榆林。初仅小堡，屯兵
备冬。景泰中，始移巡抚、总兵官居之，遂为西北巨镇，
城隘弗能容，乃徙千数百家于城外，因绣请，增筑千
二百馀丈。莅镇数年，练兵积粟，边政修举。历兵部左、
右侍郎，尚书刘大夏深倚信之。腾骧四卫勇士，额三
四万人，率虚籍，岁糜钱谷数十万，多入奄人家。廷臣
屡请稽核，辄被挠。至十八年二月命绣清釐，未竟而
孝宗崩，朝政渐变。绣力持不顾，得诡冒者万四千人。
御马太监甯瑾等疏请复旧，给事、御史交章劾瑾，大
夏亦力争。武宗不得已从之，而不罪瑾等。吏部尚书
马文升与大夏不协，以绣与厚善，欲远之，乃擢右都
御史，总督两广。绣颇怏怏，有后言。既抵镇，尽裁幕府
供亿，秋毫无所取。讨平贺县，獞刘瑾以前汰勇士事，
深疾绣，伺察无所得，乃召掌南京都察院事。明年以
中旨罢之。已，复摭延绥，仓储浥烂，为绣罪，罚米五百
石，责绣躬输于边。绣家遂破。久之卒。无子。巡抚秦金
颂其清节于朝，赠刑部尚书。太仆少卿何孟春以绣
“承继”孙幼且贫，无以为养，请如主事张凤翔孔琦例，
赐月廪，且乞予谥。遂谥《庄简》，给其孙米月一石。